กองอสังหาริมทรัพย์อันดามันเคาะ15พ.ย.
กองทุนรวมอสังหาริมทรัพย์เอ็มเอฟซี-อะเมซิ่ง อะลา อันดามัน เริ่มซื้อขายในตลาดหลักทรัพย์ฯ 15 พ.ย. นี้
30 ต.ค. 2565

กองทุนรวมอสังหาริมทรัพย์เอ็มเอฟซี-อะเมซิ่ง อะลา อันดามัน เริ่มซื้อขายในตลาดหลักทรัพย์ฯ 15 พ.ย. นี้
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย เปิดเผยว่า กองทุนรวมอสังหาริมทรัพย์เอ็มเอฟซี-อะเมซิ่ง อะลา อันดามัน (M-AAA) พร้อมเข้าจดทะเบียนในหมวดกองทุนรวมอสังหาริมทรัพย์ กลุ่มอสังหาริมทรัพย์และก่อสร้างเริ่มซื้อขายวันที่ 15 พ.ย.2554 เป็นต้นไป เป็นกองที่ 6  ของปีนี้     ทั้งนี้  M-AAA ได้เสนอขายหน่วยลงทุนต่อประชาชนทั่วไประหว่างวันที่ 12-28 ต.ค.2554 จำนวน 212 ล้านหน่วยในราคาหน่วยละ 10 บาท รวมมูลค่าเสนอขาย 2,120 ล้านบาท โดยมีบริษัทหลักทรัพย์จัดการกองทุน (บลจ.) เอ็มเอฟซี เป็นบริษัทจัดการกองทุน 
น.ส.ประภา ปูรณโชติ กรรมการผู้จัดการ บลจ.เอ็มเอฟซี  กล่าวว่า มั่นใจว่าการเข้าจดทะเบียน ของ M-AAA ในครั้งนี้จะเพิ่มทางเลือกการลงทุนที่ดีให้กับผู้ลงทุน และเป็นการเพิ่มสภาพคล่องให้กับผู้ถือหน่วยลงทุนของกองทุน M-AAA 
สำหรับผู้ถือหน่วยลงทุนรายใหญ่ 3 ลำดับแรกหลังเสนอขายครั้งแรก (IPO) คือ ธนาคารอิสลามแห่งประเทศไทย ถือหน่วยลงทุนในอัตรา 30% บริษัทหลักทรัพย์ คันทรี่ กรุ๊ป  ถือหน่วยลงทุนในอัตรา 7.08% และนายสมพงษ์ รุ่งเรเนาวรัตน์ ถือหน่วยลงทุนในอัตรา4.72%
กองทุน  M-AAA ลงทุนซื้อกรรมสิทธิ์โดยสมบูรณ์ (Freehold)  ในโรงแรม พีพี ไอแลนด์ วิลเลจ บีช รีสอร์ท แอนด์ สปา ซึ่งเป็นรีสอร์ทหรูจำนวน 112 ห้อง พร้อมสิ่งปลูกสร้างและสิ่งอำนวยความสะดวก เป็นรีสอร์ทระดับ 4.5 ดาว ตั้งอยู่บนเกาะพีพีดอน จ.กระบี่ สถานที่ท่องเที่ยวติดอันดับ 1 ใน 10 ของโลก อีกทั้ง ผู้เช่าทรัพย์สิน คือ บริษัท พีพี วิลเลจ แอสเซ็ท แมนเนจเม้นท์  ได้ดำเนินการจัดจ้าง Outrigger Enterprises Group ซึ่งเป็นผู้บริหารจัดการโรงแรมที่มีชื่อเสียงและประสบการณ์มานานกว่า 60 ปี ทั่วโลกเป็นผู้บริหารโรงแรม